Mario & Luigi: Bowser’s Inside Story

Mario & Luigi: Bowser's Inside Story (japansk: マリオ&ルイージRPG3!!!, Mario & Luigi RPG 3!!!) er et rollespill utviklet av AlphaDream og gitt ut av Nintendo for Nintendo DS. Det ble gitt ut i Japan i februar 2009, i Nord-Amerika i september 2009 og i Europa og Australia i oktober 2009. Spillet er det tredje i Mario & Luigi-serien, henholdsvis etter Mario & Luigi: Superstar Saga og Mario & Luigi: Partners in Time.

I 2019 ble spillet remastret for Nintendo 3DS under navnet Mario & Luigi: Bowser's Inside Story DX + Bowser Jr.'s Journey. Remastringen bygger på originalen ved å blant annet gjøre grafikken bedre og tutorials valgfrie, og å forbedre enkelte bosskamper. Den byr også på en ny modus og kampanje kalt Bowser Jr.'s Journey hvor man får se Bowser Jr. og Koopalingenes perspektiv på hendelsene i historien. Handlingen foregår parallelt med hovedkampanjen der Mario, Luigi og Bowser er ute etter å stoppe Fawful. Modusen har samme kampsystem som forgjengeren Minion Quest: The Search for Bowser, som var inkludert i Mario & Luigi: Superstar Saga + Bowser's Minions.

 Spillet 
I Mario & Luigi: Bowser's Inside Story bytter spilleren mellom å styre de tre titulære karakterene. Mario og Luigi ender opp på innsiden av kroppen til Bowser i den første delen av spillet, hvor de må utforske et miljø i stil av et 2D-plattformspill. I motsetning må Bowser utforske Mushroom Kingdom (Soppriket) i fugleperspektiv, mye likt de tidligere spillene i serien. Et stykke ut i spillet oppdager Mario og Luigi rør de kan benytte for å komme seg inn og ut av Bowser. Duoen kan så utforske Mushroom Kingdom på egen hånd.

Spillet bruker det samme kampsystemet som de to spillene før. Kampene er turbaserte og starter når spilleren kommer i kontakt med en fiende i oververdenen. Derimot er Bowser nå også en spillbar karakter i kampsekvensene. Kampsystemet til Bowser er ganske likt det til Mario og Luigi, men med noen små forskjeller; Bowser slåss alene, men er langt sterkere enn Mario-brødrene. Et stykke ut i spillet lærer Bowser å inhalere visse fiender, noe som lar Mario og Luigi slåss mot dem inni ham.

 Referanser 

 Eksterne lenker 


Kategori:Dataspill fra 2009
Kategori:Nintendo DS-spill
Kategori:Dataspill utviklet av AlphaDream
Kategori:Mario-rollespill
Kategori:Nintendo 3DS-spill
Kategori:Dataspill utviklet i Japan